**Y CYNGOR DYSGU DIGIDOL CENEDLAETHOL**

**DYDD GWENER, 27 EBRILL 2018**

**CAERDYDD 1, PARC CATHAYS, CAERDYDD**

|  |  |  |
| --- | --- | --- |
| **Aelodau'r Cyngor sy'n bresennol** | | |
| Chris Britten (CB) - Cadeirydd | Dilwyn Owen (DO) | Ty Golding (TG) |
| Alison Howells (AH) | Paul Watkins (PW) | Gary Beauchamp (GB) |
| Simon Billington (SB) | Gareth Dacey (GD) |  |
| Alyson Nicholson (AN) |  | Hannah Mathias (HM) |
| Ruth Meadows (RM) |  | Kay Morris (KM) |
| **Ymddiheuriadau gan aelodau'r Cyngor** | | |
| Chris Owen (CO) | Mike Jones (MJo) | Catherine Kucia (CK) |
| Simon Brown (SB) | Joe Walsh (JW) |  |
| **Siaradwyr Gwadd** | | |
| Ben Wong (BW) | Gerard Pitt (GP) | Sonny Singh (SS) |

**1. Croeso a chyflwyniadau**

1.1 Croesawodd CB aelodau'r Cyngor Dysgu Digidol Cenedlaethol ("y Cyngor") i’r cyfarfod a chyflwynwyd pawb. Yn dilyn ymddiswyddiad Janet Hayward, y Cadeirydd penodedig, o'r Cyngor ym mis Tachwedd 2017, cafodd y Cyngor ei gynghori gan yr Uned Penodiadau Cyhoeddus ynghylch y broses benodi. Ar ddiwedd y broses benodi, penodwyd CB yn Gadeirydd newydd y Cyngor Dysgu Digidol Cenedlaethol, a GB yn Is-gadeirydd newydd. Cymeradwywyd y penodiadau gan Ysgrifennydd y Cabinet dros Addysg.

**2. Adborth y Cadeirydd o'r cyfarfod â'r Ysgrifennydd Addysg (28 Chwefror) - Chris Britten**

2.1 Adroddodd CB o'r cyfarfod ag Ysgrifennydd y Cabinet dros Addysg bod eisiau i'r Cyngor fod yn fwy rhagweithiol wrth gyflawni'r [Fframwaith Cymhwysedd Digidol](http://learning.gov.wales/resources/browse-all/digital-competence-framework/?lang=en) ("y Fframwaith") yn y cyfnod sy'n arwain at gyflwyno'r cwricwlwm drafft newydd ar gyfer ysgolion yn 2019.

2.2 Cadarnhaodd CB y byddai gan yr aelodau presennol gyfle i ailymgeisio os hoffent barhau i fod yn aelodau penodedig o'r Cyngor, yn ôl cylch gorchwyl y Cyngor ar gyfer penodiadau cyhoeddus Llywodraeth Cymru.

**Cam gweithredu: Cadeirydd y Cyngor i gysylltu ag aelodau'r Cyngor i ddarganfod a hoffent ymestyn eu penodiad yn unol â phroses Llywodraeth Cymru ar gyfer penodiadau cyhoeddus.**

**3. Adolygu'r weledigaeth ddrafft a chytuno ar y camau nesaf - Chris Britten / Ruth Meadows**

3.1 Amlinellodd CB y papur trafod ar gyfer Cylch Gwaith 2017 - 2020.

3.2 Penderfynodd y Cyngor y dylai'r Cyngor Dysgu Digidol Cenedlaethol fod yn fwy gweladwy wrth roi gwybodaeth i randdeiliaid am ddatblygiadau, yn ei rôl yn edrych tuag allan ac yn eirioli dros ddysgu digidol yng Nghymru. Yn ogystal â defnyddio Hwb, prif sianel ddigidol strategol Llywodraeth Cymru, trafodwyd a ddylid defnyddio adnoddau digidol fel Dysg Cyn ac Ôl-11, sef cylchlythyrau swyddogol addysg a sgiliau Llywodraeth Cymru. Hefyd, gellid lansio blog ynghylch y strategaeth ddigidol.

3.3 Trafodwyd sut y byddai'r Cyngor yn rhoi'r Fframwaith ar waith a sut y gallai'r Fframwaith weithredu fel galluogydd i'r Meysydd Dysgu a Phrofiad (MDPh) ac i ysgolion. Trafodwyd creu is-grŵp o'r Cyngor i oruchwylio hyn.

3.4 Dywedodd CB fod gan y Fframwaith yr un statws ar hyn o bryd â'r Fframwaith Llythrennedd a Rhifedd Cenedlaethol o ran ei gyfrifoldebau trawsgwricwlaidd. Bydd y Fframwaith yn cael ei fesur tra bod profion sampl o brofion ar-lein yn cael eu sefydlu ym mis Medi 2018. Mae'n bosibl y bydd gan y Cyngor rôl i'w chwarae o ran cyfrannu at y sail dystiolaeth hon ac yn y gwaith o hyrwyddo'r Fframwaith ar draws meysydd addysg a hyfforddiant, boed yn orfodol neu'n ôl-orfodol.

3.5 Dywedodd TG fod tair gwahanol elfen i'r gwaith o weithredu'r Fframwaith, sef dysgu proffesiynol, datblygu'r cwricwlwm a gweithio o fewn rhwydweithiau presennol.

**Cam gweithredu: Diwygio pwyntiau 3 a 7 ym Mhapur Trafodaeth Cylch Gwaith 2017-2020 i gynnwys Colegau/Sefydliadau Addysg Bellach, ac yna ei anfon ymlaen at Ysgrifennydd y Cabinet dros Addysg.**

**4. Diwygio'r cwricwlwm/ Fframwaith Cymhwysedd Digidol - y newyddion diweddaraf - Ty Golding / Gerard Pitt**

4.1 Cyhoeddodd TG y bydd deilliannau Fframwaith Cynnydd grŵp asesu'r cwricwlwm yn cael eu cyhoeddi ddiwedd mis Rhagfyr 2018/ yn gynnar ym mis Ionawr 2019.

4.2 Dywedodd GP fod y Grŵp cydlyniaeth wedi cyfarfod ym mis Ionawr 2018 i fapio'r Fframwaith Cymhwysedd ac i drafod y ffordd orau o'i ymgorffori ym MDPh Gwyddoniaeth a Thechnoleg. Trafododd y grŵp y syniad o ddatblygu gwefan ar gyfer rhoi'r Fframwaith ar waith yn effeithiol hefyd.

**Cam gweithredu: GP i gysylltu â swyddogion Llywodraeth Cymru ynghylch dyddiadau ar gyfer datblygu'r Grŵp Rhyngrwyd.**

4.3 Dywedodd TG fod rhaid ymgorffori'r strategaeth ddigidol gyfan yn y Fframwaith Dysgu Proffesiynol. Roedd rôl yr arloeswyr digidol wedi newid ac erbyn hyn mae'r Consortia Addysg Rhanbarthol yn defnyddio'r arloeswyr digidol i hybu a chefnogi dysgu digidol. Mae pryder ynghylch cymhwysedd digidol staff i allu cyflawni'r fframwaith ac y bydd gofynion dysgu proffesiynol penodol gan rai elfennau o'r Fframwaith.

4.4 Nododd SS fod gwledydd sy'n perfformio'n dda yn cyfeirio at ddysgu digidol fel 'dysgu' ac y dylai'r Fframwaith fod yn rhan o bob pwnc yn y cwricwlwm.

4.5 Dywedodd GP fod y canllawiau i ysgolion uwchradd ar ddiwygio'r cwricwlwm/y Fframwaith Cymhwysedd Digidol yn cael eu diweddaru ac y byddant ar gael maes o law. .

**5.** **Adborth aelodau'r Cyngor ynghylch cyswllt MDPh - Aelodau'r Cyngor Dysgu Digidol Cenedlaethol**

5.1 Amlinellodd CB rôl y Cyngor mewn trafodaethau ynghylch y cwricwlwm ac asesu. Mae pedwar cam wedi'u cynnig y cytunwyd arnynt gan y Cyngor:

*Cam un*

1. *Gweithio gyda grwpiau MDPh i sicrhau ansawdd o safbwynt digidol ac adrodd yn ôl yn uniongyrchol i arweinwyr a'r cyngor*
2. *Cefnogi'r gwaith i roi statws cyfartal â'r Fframwaith Llythrennedd a Rhifedd i'r Fframwaith Cymhwysedd Digidol*
3. *Darparu arweiniad ar gynllunio'r cam nesaf o'r cwricwlwm*

*Cam dau*

*Gweithio fel llysgenhadon, yn eirioli dros y cwricwlwm o safbwynt digidol, wrth i'r papur gwyn fynd drwy'r broses ddeddfwriaethol*

*Cam tri*

*Gweithio gyda'r tîm Dysgu Proffesiynol i lunio'r pecyn dysgu proffesiynol digidol ac i ddarparu cyngor i'r grŵp cwricwlwm ac asesu*

*Cam pedwar*

1. *Rôl* *barhaus i gefnogi a hyrwyddo'r cwricwlwm newydd*
2. *Gweithio gyda'r Rhwydwaith Cenedlaethol er Rhagoriaeth mewn Mathemateg a'r Rhwydwaith Cenedlaethol er Rhagoriaeth mewn Gwyddoniaeth a Thechnoleg*

*Meysydd eraill*

1. *Asesiadau ar-lein ar gyfer y Fframwaith Llythrennedd a Rhifedd Cenedlaethol* *A oes angen yr un drefn ar gyfer y Fframwaith Cymhwysedd Digidol?*
2. *Gweithio i ddatblygu deilliannau cyrhaeddiad ar gyfer y trefniadau asesu newydd a chynnig cyngor arnynt*

5.2 Dywedodd DO fod rôl Arloeswyr Digidol MDPh wedi newid yn sylweddol ers i'r Rhwydwaith Arloeswyr gael ei sefydlu yn 2015/16. Mynegodd bryder ei bod yn anodd mynd i gyfarfodydd fel Arloeswr Digidol MDPh oherwydd ymrwymiadau addysgu a chael rhybudd byr o gyfarfodydd.

5.3 Dywedodd GB y dylai newid yn niwylliant y cwricwlwm cyfan olygu bod gan athrawon fwy o ryddid.

5.4 Ychwanegodd TG y bydd safonau proffesiynol sy'n gymwys i ymarferwyr yng Nghymru yn adlewyrchu'r cwricwlwm newydd.

**Cam gweithredu: Gwahodd arloeswyr digidol MDPh i gyfarfod nesaf y Cyngor.** **Is-adran Cwricwlwm ac Asesu Llywodraeth Cymru i hwyluso hyn.**

5.5 Mae'r Cyngor yn fodlon â strategaeth Cynllun Gweithredu Cenedlaethol i Ddiogelu Plant a Phobl Ifanc Ar-lein Llywodraeth Cymru i wella cefnogaeth i ddiogelwch ar-lein yng Nghymru.

**Cam gweithredu:** Y **Cynllun Gweithredu Cenedlaethol i Ddiogelu Plant a Phobl Ifanc Ar-lein i gael ei lanlwytho i Hwb.**

**6. Rhaglen Dysgu yn y Gymru Ddigidol**

6.1 Mae platfform Hwb ar gyfer cyfarpar ac adnoddau digidol i gefnogi addysg yng Nghymru wedi bod yn gweithredu ers 7 mlynedd ac ar hyn o bryd mae'n cynnwys 4.6 miliwn o ffeiliau system. Mae gwaith yn mynd rhagddo i sefydlu tîm mewnol newydd i reoli Darparwr Hunaniaeth Addysg Cymru Gyfan, y system sy'n sail i blatfform Hwb. Mae'r prosiect ar y trywydd iawn ac mae'r risgiau o ran cyflenwi'n cael eu rheoli.

6.2 Yn ogystal, bydd Hwb+, y platfform dysgu i ysgolion unigol ar gyfer Cymru gyfan yn cael ei dynnu'n ôl o'r cyfarpar a gynigir ar Hwb a bydd yn wefan darllen-yn-unig o 1 Mai 2018. Bydd rhaid symud data i gyfarpar arall ar Hwb a bydd rhaid i ysgolion symud eu data cyn y dyddiad cau ym mis Mai.

6.2 Cafwyd trafodaeth am weithgarwch ar Twitter dros benwythnos 11 Mawrth ynghylch tynnu platfform Hwb+ yn ôl. Mynegodd CB bryder am sylwadau ymfflamychol a chytunwyd y byddai Cadeirydd y Cyngor yn codi'r mater hwn â Phennaeth Datblygu'r Cwricwlwm.

**Cam gweithredu: CB i godi'r mater â TG.**

**7. Rhaglen Dysgu yn y Gymru Ddigidol**

**• Y diweddaraf ynghylch Buddsoddi mewn Band Eang**

**• Y diweddaraf ynghylch Safonau Digidol**

Rhoddodd BW o'r Uned Cyflawni Digidol gyflwyniad ar y diweddaraf ynghylch buddsoddi mewn band eang.

* Mae darpariaeth i ysgolion yn parhau i fod yn digwydd yn gynnar yn ôl yr amserlen ac mae 232 o ysgolion yn elwa ar well cysylltedd.
* Mae 12 ysgol yng Nghymru'n parhau i fod yn anodd eu cyrraedd ac mae'r Uned Cyflawni Digidol yn gweithio'n agos gyda BT, Prosiect Cydgasglu Band Eang y Sector Cyhoeddus a Cyflymu Cymru i benderfynu ar y ffyrdd gorau o ddatrys hynny.
* Cytunwyd â Prosiect Cydgasglu Band Eang y Sector Cyhoeddus i dynnu'r terfynau cyfraddau yn yr ysgolion sy'n weddill, cytunwyd ar waith peilot a dechreuwyd arno. Mae cynlluniau ar y gweill ar gyfer sawl tranche i ddilyn hyn.
* Cwblhawyd y gwaith o adolygu Tynnu Terfynau gydag Awdurdodau Lleol.
* Mae'r gwaith o asesu rhwydweithiau ysgolion yn mynd rhagddo a bydd yr adroddiad terfynol yn cael ei gwblhau tua diwedd mis Mehefin 2018.
* Cynhaliodd Grŵp Technegol y Safonau Digidol ar gyfer Addysg ei gyfarfod cyntaf ar 26 Ebrill 2018.
* Bydd Canllawiau Digidol Addysg yn parhau i gael ei adolygu bob chwarter hefyd.

7.1

**8. Cofnodion,** **camau gweithredu a'r camau nesaf - Chris Britten**

*Cywirdeb a Chamau Gweithredu cofnodion 19 Ionawr 2018:*

Cytunwyd fod y cofnodion yn gywir.

**Cam gweithredu: Tudalennau cofnodion cyfarfodydd y Cyngor i gael eu rhifo yn y dyfodol a phwynt 8.1 ac 8.3 i newid 'etholwr' i 'aelod o'r cyhoedd'.**

**9. Mae angen gwirfoddolwr o'r Cyngor i fynd i'r Digwyddiad Dysgu Digidol Cenedlaethol blynyddol - mae'n golygu gwneud cyhoeddiad byr iawn ar ddechrau ac ar ddiwedd sesiynau'r bore a'r prynhawn (Cais gan Gary Williams)**

9.1 Mae'r Digwyddiad Dysgu Digidol Cenedlaethol blynyddol yn dathlu'r enghreifftiau gorau o ddysgu ac arloesi digidol yng Nghymru a bydd yn cael ei gynnal ar 20 Mehefin 2018 yng Ngwesty'r Celtic manor, Casnewydd dan y thema ' 'Rhannu arferion digidol i gefnogi cwricwlwm sy'n datblygu'.

9.2 Bydd y digwyddiad yn cael ei agor gan Kirsty Williams AC, Ysgrifennydd y Cabinet dros Addysg, a bydd hefyd yn cyhoeddi enw enillydd Gwobr Disgyblion y Cyngor Dysgu Digidol Cenedlaethol.

9.3 Mewn ymateb i adborth gan randdeiliaid, bydd digwyddiad eleni yn canolbwyntio ar y 'Farchnad Ddigidol' a fydd yn arddangos enghreifftiau arloesol o'r arferion digidol sy'n cael eu datblygu mewn ysgolion ledled Cymru.

**Cam gweithredu: CB i gynrychioli'r Cyngor yn y digwyddiad ac i groesawu Kirsty Williams AC, Ysgrifennydd y Cabinet dros Addysg, a fydd yn agor y digwyddiad ac yn cyhoeddi enillydd Gwobr Disgyblion y Cyngor Dysgu Digidol Cenedlaethol.**

**10. Unrhyw fater arall**

**Dyddiad y cyfarfod nesaf**

27 Mehefin 2018

**Camau gweithredu**

|  |  |
| --- | --- |
| **Cyf** | **Cam gweithredu** |
| 2.2 | **Cam gweithredu: Cadeirydd y Cyngor i gysylltu ag aelodau'r Cyngor i ddarganfod a hoffent ymestyn eu penodiad yn unol â phroses Llywodraeth Cymru ar gyfer penodiadau cyhoeddus.** |
| 3.5 | **Cam gweithredu: Diwygio pwyntiau 3 a 7 ym Mhapur Trafodaeth Cylch Gwaith 2017-2020 i gynnwys Colegau/Sefydliadau Addysg Bellach, ac yna ei anfon ymlaen at Ysgrifennydd y Cabinet dros Addysg.** |
| 4.2 | **Cam gweithredu: GP i gysylltu â swyddogion Llywodraeth Cymru ynghylch dyddiadau ar gyfer datblygu'r Grŵp Rhyngrwyd.** |
| 5.4 | **Cam gweithredu: Gwahodd arloeswyr digidol MDPh i gyfarfod nesaf y Cyngor.**  **I'w hwyluso gan dîm TG** |
| 5.5 | **Cam gweithredu: Y Cynllun Gweithredu Cenedlaethol i Ddiogelu Plant a**  **Phobl Ifanc Ar-lein i gael ei lanlwytho i Hwb.** |
| 6.3 | **Cam gweithredu: CB i godi'r mater â TG.** |
| 8 | **Cam gweithredu: Tudalennau cofnodion cyfarfodydd y Cyngor i gael eu rhifo yn y dyfodol a phwynt 8.1 ac 8.3 i newid 'etholwr' i 'aelod o'r cyhoedd'.** |
| 9.3 | **Cam gweithredu: CB i gynrychioli'r Cyngor yn y digwyddiad ac i groesawu Kirsty Williams AC, Ysgrifennydd y Cabinet dros Addysg, a fydd yn agor y digwyddiad ac yn cyhoeddi enillydd Gwobr Disgyblion y Cyngor Dysgu Digidol Cenedlaethol.** |